གཞས་དེ་དག་ལ་བརྗོད་བྱའི་ནང་དོན་ངོ་མཚར་ཞིང་ཕུན་སུམ་ཚོགས་པ་ཞིག་ཡོད་པའི་ཁར་གོ་དཀའ་བའི་བརྡ་རྙིང་དང་མངོན་བརྗོད་མང་པོ་འདྲེས་མེད་ལ།ཁྱད་པར་དུ་བོད་མི་རིགས་ཀྱི་སེམས་ཁམས་དང་འཚོ་བའི་གོམས་གཤིས།སྐད་ཆའི་ཁྱད་ཆོས་སོགས་དང་མཐུན་པའི་ཚིག་རྒྱན་སོགས་ཐུན་མོང་དང་ཐུན་མོང་མ་ཡིན་པའི་རྒྱན་སྣ་ཚོགས་ཀྱིས་རྒྱན་ཡོད་པས་རྩོམ་པ་པོའི་རྩོམ་རིག་གཞན་དང་མི་མཚུངས་བའི་ཚིག་རྒྱན་གྱི་ཁྱད་ཆོས་ཕུལ་དུ་བྱུང་བ་ལྡན།དེའང་མདོར་བསྡུས་ན་རྒྱན་རིགས་མི་འདྲ་བ་གཉིས་སུ་བསྡུས་ཆོག་སྟེ།གཅིག་ནི་གླིང་སྒྲུང་ལས་རྒྱུན་པར་འབྱུང་བ་ལྟར་གྱི་རྒྱན་མེ་ལོང་མ་ལས་དངོས་སུ་མ་བསྟན་པའི་རྒྱན་དང་ཅིག་ཤོས་ནི་མེ་ལོང་མའི་རྒྱན་ནོ།དང་པོ་མི་རང་གིས་བརྗོད་པར་འདོད་པའི་དངོས་པོ་དེའི་ཁྱད་ཆོས་དང་ཡོན་ཏན་བརྗོད་ཚེ།ཚིག་གི་སྦྱོར་བ་འདྲ་བ་དང་ནང་དོན་ཆིག་རྐྱང་ཡིན་པའི་ཚིག་གི་ཕྲེང་བ་དབུགས་ཐེངས་གཅིག་གིས་འཕྲོ་རིམ་འཕྲོར་བསྟར་ནས་ནན་ཏན་དུ་བརྗོད་པའི་ཚིག་རྒྱན།དཔེར་ན།མི་རིགས་མི་སྣ་མ་འཛོམས།།མི་རིགས་མི་སྣ་འཛོམས་ཡོད།།མི་རིགས་མི་སྣ་འཛོམས་ས།།ལྷ་སའི་ཇོ་ཁང་ཁྲ་མོ།།ཇོ་བོ་འདི་ཡིས་བཀའ་དྲིན།།མི་རིགས་མི་སྣ་འཛོམས་བྱུང་།།ཤིང་རིགས་ཤིང་སྣ་མ་འཛོམས།།ཤིང་རིགས་ཤིང་སྣ་འཛོམས་ཡོད།།ཤིང་རིགས་ཤིང་སྣ་འཛོམས་ས།།ལྷ་སའི་བསང་ཁང་ཁྲ་མོ།།བསང་ཁང་འདི་ཡིས་བཀའ་དྲིན།།ཤིང་རིགས་ཤིང་སྣ་འཛོམས་བྱུང་།།ཆུ་རིགས་ཆུ་སྣ་མ་འཛོམས།།ཆུ་རིགས་ཆུ་སྣ་འཛོམས་ཡོད།།ཆུ་རིགས་ཆུ་སྣ་འཛོམས་ས།།ལྷ་སའི་དངུལ་གསར་བུམ་པ།།ཆུ་རིགས་ཆུ་སྣ་འཛོམས་བྱུང་།།ཞེས་པ་དང་།གྲངས་དང་འབྲེལ་བའི་རྒྱན་གྱིས་མཛེས་བར་སྤྲས་པ་ལ་དཔེར་ན།གསེར་གྱི་བུམ་པ་རྡུང་འཛུགས་ཡག་དང་གཅིག།གོས་ཆེན་དམར་པོའི་བུམ་ཁེབ་ཡག་དང་གཉིས།།རྨ་བྱའི་སྒྲོ་མདོངས་ཁ་བརྒྱན་ཡག་དང་གསུམ།།འཛོམས་ས་ཡག་མོ་བླ་མའི་ཕྱག་ལ་འཛོམས།།ལུག་ཆུང་ཚ་རུ་གོས་འཛུགས་ཡག་དང་གཅིག།གོས་ཆེན་ནམ་མཁའ་རྒྱབ་ཤད་ཡག་དང་གཉིས།།ཆུ་སྲམ་པགས་པ་མཐའ་ཁྱོན་ཡག་དང་གསུམ།།འཛོམས་པ་ཡག་མོ་དཔོན་ལུའི་ལུས་ལ་འཛོམས།།ཞེས་ཤོ་ལོ་ཀ་རེའི་ཚིག་རྐང་སྔོན་མ་གསུམ་གྱི་མཐར་གཅིག་ནས་གསུམ་བར་གྱི་གྲངས་ཀ་བཀོད་པ་དེས་ཁ་ནས་བརྗོད་བདེ་ཞིང་འཛིན་སླ་བར་བྱས་བཏང་ཡོད་ཅིང་གལ་ཏེ་དེ་ལྟར་དུ་གྲངས་ཀ་མ་སྦྱར་ན་དེ་ལྟ་བུའི་སྒྱུ་རྩལ་གྱི་ནུས་པ་ཞིག་མེད་པས་གཞས་ཀྱི་ནང་དུ་དོན་སྔ་ཕྱི་ཕྱོགས་གཅིག་ཏུ་སྡུད་པ་དང་རྣམ་གྲངས་སོ་སོར་འབྱེད་པ་ལ་སོགས་པའི་སྐབས་སུ་རྟག་ཏུ་གྲངས་ཀ་སྦྱར་ཡོད།།འདི་དག་ནི་བོད་མི་རང་གི་བློ་གྲོས་ཀྱི་རྩལ་ལས་བྱུང་བ་ཁོ་ན་ཡིན་པར་འདོད།གཉིས་པ་ཐུན་མོང་གི་རྒྱན་ཏེ་མེ་ལོང་མའི་རྗེས་སུ་མཐུན་པའི་རྒྱན་གྱིས་སྤྲས་པ་ལ་དཔེར་ན།རྒྱ་བྱུར་དམར་པོ་སྐེ་རྒྱན་ཡག་དང་གཅིག།རྒྱ་ནག་དུང་སྐུད་རྒྱུན་ལུང་ཡག་དང་གཉིས།།རྒྱ་གཡུ་གྲོ་དཀར་རྒྱན་ཆ་ཡག་དང་གསུམ།།འཛོམས་ས་ཡག་མོ་ཕ་མའི་ལུས་ལ་འཛོམས།།ཞེས་རྐང་བ་སོ་སོའི་ཐོག་མ་ན་རྒྱ་ཞེས་སྦྱར་ཡོད་པས་ཚིག་སྐང་ཐོག་མར་ཡོད་པའི་བར་ཆོད་པའི་ཟུང་ལྡན་དང་།ཡངསྟོང་ཉིད་ལྷ་མོ་ཆོས་ཀྱི་མཚོ་མོ།།མ་ཚོགས་མཁའ་འགྲོའི་འཁོར་དང་བཅས་ཏེ།།བག་བྲོ་གཟི་བྱིན་ཐེབས་སེ་བྱོན་ཤོག།གཡོན་གྲལ་ལྷ་ཡི་བྲོ་ལ་བཞུགས་ཤོག།མོ་རྒྱུད་མཛེས་བའི་བྱིན་ཆེན་ཕོབས་ཤིག།ཨ་ཧོ་ཡཨ་ཧོ་ཡབུ་མོའི་ཨ་མ་བརྗེད་པ་མི་སྲིད།།ངས་ནི་མི་བརྗེད་གསོལ་བ་འདེབས་སོ།།དགྱེས་ཡུམ་བཀྲ་ཤིས་གསང་བའི་ལྷ་མོ།།འཛུམ་པའི་ཞལ་རས་སྟོན་ལ་བྱོན་ཤོག།སྙན་པའི་གསུང་དབྱངས་སྒྲོག་ལ་བྱོན་ཤོག།ཞེས་རང་གི་མངོན་པར་འདོད་པའི་དོན་དེ་བསྲུང་བའམ་བདེ་བླག་ཏུ་འགྲུབ་དང་བར་ཆད་སོགས་མི་འབྱུང་བའི་ཕྱིར་སྨོན་པ་འམ་ལྷག་པའི་ལྷ་སོགས་ལ་ཤིས་པ་བརྗོད་པ་སྟེ་ཤེས་བརྗོད་ཀྱི་རྒྱན་དང་།དེ་བཞིན་རང་བཞིན་བརྗོད་པའི་རྒྱན་དང་གཟུགས་རྒྱན།དཔེ་རྒྱན་སོགས་ཀྱི་མེ་ལོང་མའི་རྒྱན་བགྲང་གིས་མི་ལང་བ་མང་པོ་ཡོད་པ་སོགས་གཞས་ཀྱི་རྒྱན་ལའང་ཐུན་མོང་ཐུན་མིན་གྱི་བྱེ་བྲག་ཕུན་སུམ་ཚོགས་པ་ཞིག་ཡོད་དོ།།